Document ID: /fineweb-2-swissfilter-quality_10-filterrobots/filtered/01798.jsonl.gz/1508

E chliine Märit ohni Stäng und trotzdäm mit viele wunderschöne u feine Sächeli. Chumm cho flaniere, cho ichere, cho brichte und cho sii - mir fröje üs riesig uf di.
...u mir drücke ganz fest d Düüme für agnähms Adväntswätter...
Coiffeur Cellar Cut - Barbara
Scheurer: Im Coiffeurstuehl erwartet di es chlises Ufhübsch-Programm.
KaSi - Karin Siegenthaler: Liebevou gnäiti Stoffartikle wie Täschli, Necessaires und witeri praktischi und schöni Sache, wo der Autag schöner mache.
Krimsalabim - Andrea Bastuck: Schiudli, Magnet, Chüssi und Deko zum Verschänke oder sich säuber e Fröid mache.
ImaGINarium - Erich Bielser: Der erscht Grasswiler Gin und Glüeh-Gin für aui, wo e aspruchsvoue Goume hei.
Lehmanns Nähstübli - Käthy Lehmann: Ungloublich härzigi Chleider für Bébé u Chliching und modischi Lieblingsstück für grösseri Kids.
Schatzchämmerli Grasswil - Sarah Bielser: Gschänkideeä, usgwäuti Sache u Sächeli und z Chinderbuech "Tschäck".
Seeberg-beef.ch - Hof Familie Reinhard: Feini Trochewürst us hofeigetem Rindfleisch, witeri Hof-Produkt und Pasta Puglia vor italiänische Verwandtschaft.
AniLu - Anita Luder: Advänts-Chränz für die schönsti Zit im Jahr - Trochebluemechränz, Stoffblueme und Schmuck für d Ewigkeit.
Cornelias Kreativstübli - Cornelia Grütter: Modischi und warmi Accessoires, schöns u praktisches füre Hushaut u no schöners für Froue.
Christian Gygax: Salami und Schnouserli, wo zum Verschänke fasch z fein si.
Handtuch-Origami - Sabrina Vogt: Frottierwösch i schöne, härzige und überraschende Forme.
Resula - Regula & Res Wanzenried: Us Houz u Läder gfertigti Mitbringsu, wome nid zletscht gärn dranne schmöckt.
Weidhof - Patrick Christen: Aronia-Produkt, Honig und Konfi, wo uf der Zunge zergöh und a vergangnig Summer erinnere.
Eselmüller-Stiftung: Gschänkideeä für chlini u grossi Esufründe. (Sämtlichi Inahme chöme der Pfleg und artgrächte Hautig vo vernachlässigte Esle zguet.)
LR Keramik Lena Röthlisberger: Virtuos töpferets Gschirr und Windliechter.
Binschellis Dies & Das - Eveline Binggeli: Wärmechüssi, Drahtfigure, Türstopper, gravierti Kostbarkeite und angeri Gschänk für aui Sorte vo Mönsche.
Jelena Gartmann & Sandra Waldraff: Liebevou agfertigti Makramee-Armbänder und Haus-Chötteli, bemauti Steine und Gruess-Charte.
eMsä - Sandra Emmenegger: Säubergmachti Utensilos, Bejiwachstüecher und luter feini Sache us der Hof-Chuchi.
Anouk Stöckli: Der Erlös vo ihrne verchoufte Guetzli- und Magebrot-Seckli spändet d Anouk ihrem Verein Voltige Emme.
Cécile Baumgartner: Ätherischi Öu - verpackt aus wunderbari Gschänk wo lang Fröid mache und wou tüe.
Festwirtschaft
Es git Glüeh-Wii, Glüeh-Gin, Wiehnachtstee, Raclette-Härdöpfle und chüeus Dünns.
Ou das mau wird wieder der TV Steinenberg-Grasswil üsi Festwirtschaft und Märitkasse betribe. Härzliche Dank im Vorus - dir sit e super Crew.
Gerbers Chürbissuppe
Gerbers Froue und Modis chöme mit orange Häng vom Rüste ihri feini Chürbissuppe bi üs cho usschänke. E super Ergänzig zu üsere Festwirtschaft.
Früschi warmi Waffle
D Landfrauen Seeberg wärde a de Waffle-Ise wieder aues gäh, damit sich aui Märitbsuecher/inne die warme Waffle chöi uf der Zunge la zergah.
Im Gschichtli-Wohnwage verzeut d Organisatorin zu usgwäute Zite säuber gschriebeni Advänts-Gschichte (jewils ca. 20 Minute).
Fritig: 18.30
Samstig: 15.00 und 17.30
Wär wott darf üsi Malvorlag usfärbe und bi üs ufhänke oder mit hei näh.